次韵子由送家退翁知懷安軍
作者：蘇軾
朝代：宋

paragraphs: 吾州同年友，粲若琴上星。
當時功名意，豈止拾紫青。
事既與願違，天或不假齡。
今如圖中鶴，俯仰在一庭。
退翁守清約，霜菊有餘馨。
鼓笛方入破，朱絃微莫聽。
西南正春旱，廢沼黏枯萍。
翩然一麾去，想見靈雨零。
我無謫仙句，待詔沉香亭。
空騎內廐馬，天仗隨雲軿。
竟無絲毫補，眷焉誰汝令。
永愧舊山叟，憑君寄丁寧。